Συμπεράσματα του Συμβουλίου

της 17ης Δεκεμβρίου 2003

σχετικά με τη διαχείριση κινδύνων στη γεωργία

(2004/C 34/02)

Εκτιμώντας ότι:

Η μεταρρύθμιση της ΚΓΠ που αποφασίστηκε στο Λουξεμβούργο τον Ιούνιο του 2003 θα οδηγήσει σε ένα τροποποιημένο σύστημα στήριξης του γεωργικού εισοδήματος αποσυνδεδεμένο από την παραγωγή που θα πρέπει να εξασφαλίζει σταθερό εισόδημα στους γεωργούς. Εντούτοις, η γενική στρατηγική του βελτιωμένου προσανατολισμού του γεωργικού τομέα προς την αγορά, μαζί με τα επόμενα βήματα προς τη φιλελευθεροποίηση του γεωργικού εμπορίου, μπορεί να προκαλέσει αύξηση των κινδύνων σχετικά με τις τιμές.

Επιπλέον, η γεωργική παραγωγή είναι ιδιαίτερα τρωτή στους φυσικούς κινδύνους, είτε κλιματικών είτε σχετικών με την υγεία των ζώων, πράγμα που μπορεί να θέσει σε κίνδυνο την οικονομική βιωσιμότητα μιας γεωργικής εκμετάλλευσης.

Συνεπεία της οικονομικής ανάπτυξης και της αύξουσας ανησυχίας για ζητήματα περιβάλλοντος και ασφάλειας τροφίμων, η γεωργική δραστηριότητα στην ΕΕ αντιμετωπίζει πρόσθετες αβεβαιότητες που υπερβαίνουν τους παραδοσιακούς φυσικούς κινδύνους.

Η Επιτροπή παρουσίασε μια πρώτη ανάλυση των εργαλείων διαχείρισης κινδύνων για τη γεωργία της ΕΕ τον Ιανουάριο του 2001. Η ανάλυση αυτή συζητήθηκε, υπό τη σουηδική Προεδρία, από τις αρμόδιες υπηρεσίες του Συμβουλίου.

Τα συμπεράσματα της Προεδρίας σχετικά με τις γεωργικές ασφαλίσεις ως εργαλείο διαχείρισης των κινδύνων στη γεωργία και την κτηνοτροφία, βασισμένα σε υπόμνημα που υπέβαλε η ισπανική Προεδρία στις 18 Μαρτίου 2002, και η Διεθνής Διάσκεψη με θέμα "Οι γεωργικές ασφαλίσεις και η εγγύηση των εισοδημάτων" που διοργανώθηκε στη Μαδρίτη στις 13 και 14 Μαΐου 2002, εστιάζονται στο ρόλο που μπορούν να διαδραματίσουν οι γεωργικές ασφαλίσεις.

Η ελληνική Προεδρία υπέβαλε στο Συμβούλιο στις 7 Μαΐου 2003 υπόμνημα για τους φυσικούς κινδύνους και τις ασφαλίσεις στον γεωργικό τομέα, ενώ διοργανώθηκε στη Θεσσαλονίκη, στις 6 Ιουνίου 2003, σεμινάριο για την εξέταση των ενδεχόμενων αντιδράσεων στις φυσικές καταστροφές στο γεωργικό τομέα.

Στη δήλωσή της στα πρακτικά του Συμβουλίου της 29ης Σεπτεμβρίου 2003, όταν εγκρίθηκαν οι κανονισμοί μεταρρύθμισης της ΚΓΠ, η Επιτροπή ανήγγειλε την πρόθεσή της να εξετάσει ειδικά μέτρα για την αντιμετώπιση κινδύνων, κρίσεων και εθνικών καταστροφών στη γεωργία και να υποβάλει στο Συμβούλιο έκθεση, που θα συνοδεύεται από τις κατάλληλες προτάσεις, πριν το τέλος του 2004.

Το Συμβούλιο καλεί, ως εκ τούτου, την Επιτροπή:

(1) να εξακολουθήσει να κατευθύνει τη συζήτηση για τα εργαλεία διαχείρισης κινδύνων στη γεωργία. Προκειμένου να διευκολυνθεί η ανταλλαγή πληροφοριών και απόψεων μεταξύ των κρατών μελών, η έκθεση της Επιτροπής που θα υποβληθεί στα τέλη του 2004 πρέπει να περιλαμβάνει έναν ενημερωμένο κατάλογο των διαφόρων εργαλείων διαχείρισης κινδύνων που είναι διαθέσιμα στα κράτη μέλη, τόσο στα 15 νυν μέλη όσο και στις προσχωρούσες χώρες,

(2) να εξετάσει τα πλεονεκτήματα και τα μειονεκτήματα των διαφόρων επιλογών για τη διαχείριση κινδύνων στα πλαίσια των Κοινών Οργανώσεων Αγοράς, και της νέας γενεάς προγραμμάτων αγροτικής ανάπτυξης. Παρά την ίδια ευθύνη του γεωργικού τομέα, πιθανές πράξεις για την ενδεχόμενη αντικατάσταση των υφιστάμενων μέτρων πρέπει να ληφθούν υπόψη και να εξετασθούν υπό τις προϋποθέσεις ότι πρέπει να αποφεύγονται στρεβλώσεις του ανταγωνισμού, να τηρούνται οι κανόνες του ΠΟΕ και η χρηματοδότηση τυχόν νέων μέτρων να είναι σύμφωνη με τις ισχύουσες οικονομικές δεσμεύσεις,

(3) να αξιολογήσει τις ευκαιρίες που παρέχουν οι κοινοτικές κατευθυντήριες γραμμές για τις κρατικές ενισχύσεις στο γεωργικό τομέα για την ανάπτυξη εθνικών συστημάτων διαχείρισης κινδύνων σύμφωνα με την αρχή της επικουρικότητας και της κοινής αγοράς και, εάν είναι απαραίτητο, να προτείνει προσαρμογές.